Man sterf toe sleepwa met beeste bakkie trefArgieffoto ŉ 57-jarige man van Petrus Steyn in die Vrystaat is dood en sy vrou en dogter ernstig beseer toe ŉ sleepwa met beeste daarop van ŉ bewegende voertuig losgehaak en die gesin se bakkie getref het. Konst. Josephine Rani, woordvoerder van die polisie, het die voorval aan Maroela Media bevestig. Volgens Rani het die ongeluk vroeër dié week tussen Sasolburg en Heilbron plaasgevind. Rani sê die 57-jarige man, wat op sosiale media as Willie Schoeman geïdentifiseer is, is op die toneel dood. Sy vrou, Annemaré, en dogter, Amoné, is na ŉ hospitaal in Vanderbijlpark gehaas. Die sleepwa, wat glo minstens twee beeste gedra het, is glo deur ŉ motor gesleep. Rani kon nie bevestig of die bestuurder van die voertuig die sleepwa wettiglik gesleep het nie. Die polisie kon ook nie bevestig of Schoeman wel ŉ boer is soos daar op sosiale media beweer word nie. Boodskappe van medelye het sedert die ongeluk op Annemaré se Facebook-profiel ingestroom. Meer inligting oor die voorval is nie bekend nie.